Jeg købte to ens bærbare computere d. 27/12-13 (den ene til mig selv i mit navn, den anden til min mor i hendes navn) med levering i butikken på Amagerbrogade d. 9/1-14 (trods at der på fakturaen stod levering d. 3/1). Ved købet blev det bekræftet at varerne var på lager og på vej til butikken.

Den 11/1 kan computerne dog stadig ikke afhentes og jeg får oplyst at Elgiganten ikke har den købte model på lager.
Jeg kunne dog samme dag se på Elgigantens hjemmeside at der var én computer på lager i Viborg og beder derfor Kundeservice om at levere den ene af de to computere som jeg har betalt for. Jeg får da oplyst at det ikke er muligt at sende internt mellem butikkerne.
Det er muligt at Elgiganten udøver virksomhed på franchise-niveau, men overfor forbrugeren fremstår Elgiganten som en kæde, hvorfor de ikke kan binde forbrugeren til den enkelte butik. Qua mit arbejde som jurist kender jeg udmærket mine rettigheder, og det er ærgerligt at jeg flere gange må forklare reglerne overfor mange forskellige medarbejdere, inden mine rettigheder anerkendes.
Jeg beder en medarbejder i Kundeservice om skriftligt at bekræfte at computeren er reserveret til mig. Kort efter modtager jeg en bekræftelse på "at vi har talt sammen". Jeg må da atter ringe til Kundeservice for at få en ordentlig bekræftelse. Efter at have talt med endnu flere medarbejdere modtager jeg endelig en skriftlig bekræftelse på at den ene bærbare er reserveret til mig i Viborg og vil kunne afhentes på Amagerbrogade den 20/1. 
Jeg får desuden oplyst at den model jeg har købt og betalt kommer på lager i butikken i Tilst og beder derfor Kundeservice om også at reservere den til mig og sende den til butikken på Amagerbrogade - så jeg i alt får de to computere jeg har købt.
Senere samme dag kontaktes jeg af en medarbejder fra Tilst der fortæller, at Elgiganten desværre ikke sender internt mellem butikkerne. Efter at have oplyst ham om mine rettigheder, indvilger han i at undersøge sagen og vende tilbage.
Det sker dog ikke, og jeg må atter tale med Kundeservice, der nu kan bekræfte at Tilst har reserveret en computer til mig.

Det er desværre ikke den store overraskelse, at computerne heller ikke er klar til afhentning da jeg henvender mig i butikken på Amagerbrogade d.d. 20/1. Butikspersonalet kan desuden ikke oplyse mig noget af værdi.
Selv efter at have talt med Kundeservice igen igen, er der endnu ingen medarbejdere der kan oplyse mig, hvornår Elgiganten kan levere de produkter, som jeg købte og betalte for en måned siden.
Det er desuden beklageligt, at jeg efter mine mange samtaler med Kundeservice kun har oplevet at tale med én kompetent medarbejder (thumbs up til Kristine).

Undervejs i denne trættende proces har jeg kunnet holde mig selv opdateret med, at computeren har været på lager i tre forskellige butikker, p.t. i Hjørring. Kundeservice har desuden bekræftet at lagerstatus har været korrekt, når jeg har henvendt mig omkring dette.
Det er dybt frustrerende at have betalt for et produkt der er på lager, men som nægtes mig levering. Det lader til at være Elgigantens mission at holde på mine 2 x 5.000,- og så ellers spise mig af med dårlige undskyldninger.

Jeg er som sådan ligeglad med jeres interne regel om at I ikke sender mellem butikkerne. I skal være mere end velkomne til i stedet at sende computerne direkte til min adresse, hvis det er nemmere.

Opdatering:
Begge computere blev leveret 2. februar 2014. Jeg fik et plaster på såret, som undskyldning for den lange ventetid.
God afslutning på dette forløb.  Forløbet har været besværligt, så derfor kan jeg ikke give mere end to stjerner. Tak til Jonas og Kristjan fra Amagerbrogade.